Φέλιξ Βελτς

Ο Φέλιξ Βελτς (τσεχικά:Felix Weltsch) (6 Οκτωβρίου 1884, Πράγα - 9 Νοεμβρίου 1964, Ιερουσαλήμ ) ήταν γερμανόφωνος Τσέχος εβραϊκής καταγωγής, φιλόσοφος, συγγραφέας, επιμελητής, εκδότης και δημοσιογράφος. Υπήρξε ένας από τους σημαντικότερους Σιωνιστές και σημαντική φυσιογνωμία της γερμανοεβραϊκής πνευματικής σκηνής της Πράγας κατά τον Μεσοπόλεμο.

 Βιογραφικά στοιχεία 
Ο Βελτς γεννήθηκε το 1884 στην Πράγα, που τότε ανήκε στην Αυστροουγγαρία, και σπούδασε Νομική και Φιλοσοφία στο Πανεπιστήμιο του Καρόλου. Ήταν στενός φίλος των Μαξ Μπροντ, Λούντβιχ Βίντερ, Γιοχάνες Ουρζίντιλ και Φραντς Κάφκα και μαζί τους μέλος της ομάδας γερμανόφωνων Τσέχων συγγραφέων Κύκλος της Πράγας. Από το 1910 έως το 1939 εργάστηκε ως βιβλιοθηκονόμος στη βιβλιοθήκη του Πανεπιστημίου της Πράγας. Έζησε στην Πράγα μέχρι τις 15 Μαρτίου 1939, λίγο πριν τη ναζιστική εισβολή στην Πράγα και την ίδρυση του Προτεκτοράτου της Βοημίας και της Μοραβίας. Έφυγε από την πόλη με την οικογένειά του και τον Μαξ Μπροντ στο τελευταίο τρένο από την Τσεχοσλοβακία. Κατέφυγε στην Παλαιστίνη, η οποία εκείνη την εποχή βρισκόταν ακόμη υπό βρετανική διοίκηση, και αργότερα στο κράτος του Ισραήλ, και από την άφιξή του εργάστηκε ως βιβλιοθηκάριος στην Εθνική Βιβλιοθήκη του Ισραήλ στην Ιερουσαλήμ μέχρι τον θάνατό του το 1964.

Από τον γάμο του τον Αύγουστο του 1914 με την Ίρμα Χερτς απέκτησε μία κόρη, τη Ρουθ Βέλτς-Γκόρενσταϊν (1920–1991). Ο εκδότης, δημοσιογράφος και σιωνιστής Ρόμπερτ Βελτς ήταν ξάδερφός του και η γεννημένη στην Πράγα πιανίστα Άλις Χερτς-Ζόμερ, η οποία επέζησε από το γκέτο του Τερέζιενσταντ, ήταν η αδελφή της συζύγου του. Ο εγγονός του, Έλι Γκόρενσταϊν, είναι ηθοποιός, τσελίστας και ένας από τους κορυφαίους μεταγλωττιστές φωνής του Ισραήλ.

 Επιρροή 
Τα έργα του Βελτς ασχολούνται με θέματα ηθικής, πολιτικής και φιλοσοφίας. Για τις ηθικές και πολιτικές του δημοσιεύσεις έλαβε το βραβείο Ruppin από την πόλη της Χάιφα το 1952  για το έργο του Φύση, Ηθική και Πολιτική, που εκδόθηκε στο Ισραήλ στα γερμανικά και τα εβραϊκά. Το σημαντικότερο έργο του ήταν η εβραιοσιωνιστική εβδομαδιαία εφημερίδα Selbstwehr (Αυτοάμυνα), την οποία διηύθυνε  σε διάστημα 20 ετών από το 1919 έως το 1938 και δημοσίευσε εκατοντάδες άρθρα για την τέχνη, τη μουσική, την πολιτική, τον Σιωνισμό, τη λογοτεχνία και τη φιλοσοφία. Από τη δεκαετία του 1920, ήταν επίσης υπεύθυνος για πολλές εφημερίδες που δημοσιεύονταν εκτός Τσεχοσλοβακίας. Με τις δημοσιεύσεις των έργων του και τα άρθρα του στην εφημερίδα έγινε μια από τις σημαντικότερες προσωπικότητες στην εβραϊκή ζωή, δίπλα στον Μάρτιν Μπούμπερ, τον Χάιμ Βάιζμαν, τον Τέοντορ Χερτσλ και τον Ούγκο Μπέργκμαν, παλιό του συμμαθητή. Τα άρθρα για την ανάπτυξη του κράτους του Ισραήλ, οι φιλοσοφικές συζητήσεις και οι γνώσεις του για τον Φραντς Κάφκα δημοσιεύθηκαν σε δεκάδες εφημερίδες παγκοσμίως. 

 Έργα 
 1913: Anschauung und Begriff - Αντίληψη και έννοια (μαζί με τον Μαξ Μπροντ) 
 1918: Organische Demokratie - Οργανική Δημοκρατία
 1920: Gnade und Freiheit. Untersuchungen zum Problem des schöpferischen Willens in Religion und Ethik - Χάρη και ελευθερία. Έρευνες για το πρόβλημα της δημιουργικής βούλησης στη θρησκεία και την ηθική
 1920: Nationalismus und Judentum -  Εθνικισμός και Ιουδαϊσμός
 1925: Zionismus als Weltanschauung - Ο Σιωνισμός ως κοσμοθεωρία (μαζί με τον Μαξ Μπροντ)
 1929: Judenfrage und Zionismus - Εβραϊκό ζήτημα και Σιωνισμός
 1931: Antisemitismus als Völkerhysterie - Ο αντισημιτισμός ως εθνική υστερία
 1934: Rassentheorie und Judentum. Thesen des Nationalhumanismus  - Φυλετική θεωρία και Ιουδαϊσμός. Θέσεις Εθνικού Ανθρωπισμού 
 1935: Das Rätsel des Lachens - Το μυστήριο του γέλιου
 1937: Das Wagnis der Mitte. Ein Beitrag zur Ethik und Politik der Zeit - Ο κίνδυνος του κέντρου. Μια συμβολή στην ηθική και την πολιτική της εποχής μας
 1944: Die Dialektik des Leidens - Η Διαλεκτική του πάθους
 1950: Natur, Moral und Politik - Φύση, Ηθική και Πολιτική
 1957: Religion und Humor im Leben und Werk Franz Kafkas - Θρησκεία και χιούμορ στη ζωή και το έργο του Φραντς Κάφκα

 Παραπομπές 

Κατηγορία:Τσέχοι φιλόσοφοι
Κατηγορία:Εβραίοι λογοτέχνες
Κατηγορία:Τσέχοι δημοσιογράφοι
Κατηγορία:Γερμανόφωνοι λογοτέχνες της Πράγας
Κατηγορία:Εβραίοι πρόσφυγες
Κατηγορία:Απόφοιτοι του Πανεπιστημίου του Καρόλου
Κατηγορία:Σιωνισμός